CELEX: 62008TN0494
Language: fi
Date: 2008-11-14 00:00:00
Title: Asia T-494/08: Kanne 14.11.2008 — Ryanair v. komissio

7.2.2009   
            
            
               FI
            
            
               Euroopan unionin virallinen lehti
            
            
               C 32/40
            
         Kanne 14.11.2008 — Ryanair v. komissio
   (Asia T-494/08)
   (2009/C 32/78)
   Oikeudenkäyntikieli: englanti
   Asianosaiset
   
      Kantaja: Ryanair Ltd (Dublin, Irlanti) (edustajat: asianajajat E. Vahida ja I. Metaxas-Maragkidis)
   
      Vastaaja: Euroopan yhteisöjen komissio
   Vaatimukset
   
               —
            
            
               Komission implisiittinen päätös, jolla evättiin pääsy tutustua asiakirjoihin, joihin kantaja pyysi saada tutustua 25.6.2008 päivätyllä hakemuksella, ja komission 9.10.2008 tekemä päätös, jolla evättiin pääsy tutustua kyseisiin asiakirjoihin, on julistettava mitättömiksi EY 230 ja EY 231 artiklan mukaisesti
            
         
               —
            
            
               vaihtoehtoisesti komission 9.10.2008 tekemä päätös, jolla evättiin pääsy tutustua asiakirjoihin, joihin kantaja pyysi saada tutustua 25.6.2008 päivätyllä hakemuksella, on julistettava mitättömäksi EY 230 ja EY 231 artiklan mukaisesti
            
         
               —
            
            
               komissio on velvoitettava korvaamaan kantajalle aiheutuneet oikeudenkäyntikulut ja
            
         
               —
            
            
               on ryhdyttävä yhteisöjen tuomioistuimen tarkoituksenmukaiseksi katsomiin toimiin.
            
         Oikeudelliset perusteet ja pääasialliset perustelut
   Kantaja vaatii tällä kanteella sen komission implisiittisen päätöksen kumoamista, jolla evättiin kantajan asetuksen N:o 1049/2001 (1) mukaisesti tekemä pyyntö saada tutustua asiakirjoihin, jotka koskevat valtiotukimenettelyjä oletetusta valtiontuesta, joka on myönnetty Aarhusin lentoaseman pitäjän kanssa tehdyllä sopimuksella. Mainittua päätöstä seurasi nimenomainen 9.10.2008 tehty päätös. Kantaja vaatii nyt käsiteltävänä olevassa asiassa vaihtoehtoisesti nimenomaisen päätöksen kumoamista.
   Kanteensa tueksi kantaja esittää kaksi kanneperustetta.
   Ensimmäiseksi kantaja väittää, että komission kieltäytymisellä rikotaan asetuksen N:o 1049/2001 4 artiklaa. Kantaja toteaa aluksi, että komissio tutki asiakirjat, joihin pyydettiin saada tutustua, yleisluontoisesti sen sijaan, että se olisi tutkinut ne yksityiskohtaisesti. Kantaja väittää erityisesti, että komissio ei ole arvioinut asianmukaisten oikeudellisten vaatimusten mukaisesti sellaisen erityisen, todellisen ja ennakoitavissa olevan vaaran olemassaoloa, joka vahingoittaa asetuksen 4 artiklan 2 ja 3 kohdassa tarkoitettuja suojattuja etuja. Kantaja väittää lisäksi, että komissio ei arvioinut asianmukaisten oikeudellisten vaatimusten mukaisesti sitä, olisiko asiakirjojen osittainen luovuttaminen vahingoittanut oikeudellisen neuvonannon suojaa, tarkastustoimien tarkoitusta tai komission päätöksentekomenettelyä, ja rikkoi täten asetuksen 4 artiklan 6 kohtaa, ja että komissio ei soveltanut asianmukaisesti suhteellisuusperiaatetta. Kantaja väittää lopuksi, että komissio ei arvioinut yleisen etuun liittyviä näkökohtia, jotka koskevat kantajan vetoamia puolustautumisoikeuksia ja oikeutta läpinäkyvyyteen ja avoimuuteen.
   Kantaja väittää toiseksi, että komission implisiittisellä asiakirjoihin tutustumisen epäämisellä ja komission 9.10.2008 tekemällä päätöksellä rikotaan EY 253 artiklassa ja asetuksen N:o 1049/2001 8 artiklassa säädettyä perusteluvelvollisuutta.
   
      (1)  Euroopan parlamentin, neuvoston ja komission asiakirjojen saamisesta yleisön tutustuttavaksi 30.5.2001 annettu Euroopan parlamentin ja neuvoston asetus (EY) N:o 1049/2001 (EYVL L 145, s. 43).